Арцём Быкаў

**Арцём Быкаў** ( 19 кастрычніка 1992 году, Менск, Беларусь) — беларускі футбаліст, паўабаронца жодзінскага «Тарпэда»-БелАЗ. Мае на сваім рахунку матчы ў складзе нацыянальнай зборнай Беларусі.

## Кар’ера
### Клюбная
Пачынаў кар’еру ў «Зорцы-БДУ», а ў 2011 годзе перайшоў у менскае «Дынама», дзе спачатку выступаў за дубль. Першую палову 2012 году правёў у арэндзе ў «Бярозе-2010», а пасьля вяртаньня стаў зьяўляцца ў асноўным складзе «Дынама».

У сэзоне 2013 году замацаваўся на пазыцыі апорнага паўабаронцы, дзе нярэдка стаў зьяўляцца ў стартавым складзе. 22 верасьня 2013 году ў канцы матча супраць «Нёману» здарыўся канфлікт паміж Быкавым і Гі Стэфанам Эсамэ, з-за якога Арцём быў на некаторы час адхілены ад асноўнага складу. Адразу пасьля вяртаньня, 26 кастрычніка 2013 году, забіў свой першы гол у чэмпіянаце, з далёкай адлегласьці паразіўшы браму «Гомлю».

У сэзоне 2014 году заставаўся асноўным апорным паўабаронцам менчукоў, часам гуляў як флянгавы паўабаронца. 20 ліпеня 2014 году падчас матчу зь берасьцейскім «Дынама» атрымаў цяжкую траўму ў сутыкненьні зь Любэнам Нікалавым, вярнуўся на поле толькі ў лістападзе 2014 году. У жніўні 2015 году аддадзены ў арэнду клюбу «Менск» да канца сэзону. У складзе «Менску» замацаваўся ў асноўным складзе на пазыцыі левага паўабаронцы. Па заканчэньні сэзону вярнуўся ў «Дынама». У сэзоне 2016 году трывала гуляў у аснове дынамаўцаў, часам выкарыстоўваўся на пазыцыі цэнтральнага абаронцы. Сэзон 2017 году пачынаў у цэнтры паўабароны, пазьней стаў выступаць у якасьці левага абаронцы. У студзені 2018 года падоўжыў кантракт з «Дынама». У жніўні 2018 году паводле пагадненьня бакоў пакінуў сталічны клюб і неўзабаве падпісаў кантракт зь берасьцейскім «Дынама». У складзе берасьцейскай каманды стаў гуляць у пачатковым складзе. Сэзон 2019 году таксама пачынаў у асноўным складзе, аднак у траўні атрымаў траўму, і да канца сэзону зьяўляўся на полі толькі эпізадычна. У сьнежні 2019 году падоўжыў кантракт з «Дынама» на сэзон 2020 году.

У студзені 2021 году вярнуўся ў менскае «Дынама», дзе стаў гульцом стартавай адзінаццаткі. У студзені 2023 году падоўжыў кантракт з сталічным клюбам. Улетку 2024 году прыяднаўся да грэцкага клюбу «Лямія». У складзе грэцкай каманды ня здолеў замацавацца, згуляўшы вобмаль матчаў у стартавым складзе, а апошнія матчы чэмпіянату ўвогуле на полі не зьяўляўся. У лютым 2025 году вярнуўся ў складзе берасьцейскага «Дынама». У апошнія дні сакавіка 2026 году нечакана зьмяніў «Дынама» на жодзінскае «Тарпэда»-БелАЗ.

### Міжнародная
18 траўня 2014 году дэбютаваў у нацыянальнай зборнай Беларусі ў таварыскім матчы супраць зборнай Ірану. У 2015—2016 гадах не выклікаўся ў зборную, а 1 чэрвеня 2017 году пасьля доўгага перапынку зноў згуляў за нацыянальную каманду, правёўшы на полі другі тайм таварыскага матчу супраць зборнай Швайцарыі (0:1). З 2018 году чарговы раз заставаўся па-за складам зборнай, пакуль 2 чэрвеня 2021 году не згуляў у таварыскім матчы супраць зборнай Азэрбайджану (1:2), калі выйшаў у стартавым складзе і быў заменены ў другім тайме.

## Дасягненьні
**«Дынама» Берасьце**:
* Чэмпіён Беларусі: 2019
* Срэбраны прызэр чэмпіянату Беларусі: 2014, 2017
* Бронзавы прызэр чэмпіянату Беларусі: 2013, 2016
* Уладальнік Супэркубка Беларусі: 2019, 2020

**«Дынама» Менск**:
* Чэмпіён Беларусі: 2023
* Бронзавы прызэр чэмпіянату Беларусі: 2021

## Статыстыка

## Крыніцы

## Вонкавыя спасылкі
* Профіль на сайце менскага «Дынама»
* Статыстыка «ПБ-Инфо»

Катэгорыя:Беларускія футбалісты